炎明熹限量黑膠碟被炒至9千元 多區歌迷通宵排隊等買仍撲空
剛完成三場演唱會的Gigi炎明熹,稍作休息後,於上周六(20日)出席由「炎明熹粉絲後援會」舉辦、特別在Gigi生日月進行的捐血及義賣日活動,她說:「今次活動由舊年7月開始籌備,當時我都未知可唔可以出席到,所以今日好開心可以同歌迷一齊做善事,除咗捐血之外,我哋仲有個義賣區,收益扣除成本全數捐贈APF愛培自閉症基金,為來自基層嘅自閉症小朋友提供ABA治療以及為佢哋嘅家庭提供支援服務。」
去年4月「炎明熹粉絲後援會」首次舉辦大型慈善活動,為基督教聯合醫院病童籌款,到今年的捐血義賣日,除了部份義賣精品一早被歌迷搶購一空,當日亦有接近一百位歌迷報名捐血,而身為偶像,Gigi亦打算以身作則捐血救人,還笑言唔怕痛,只在小時候試過一次打針打到喊。只可惜Gigi去到捐血現場,閱讀捐血守則時,才發現服用過中藥不能捐血,Gigi即時扁嘴,還用「好失敗」來形容自己,表現得非常失望。
活動前一晚Gigi與歌迷在社交網站開Live,分享演唱會點滴,坦言尾場完show一刻激動得不斷落淚,內心非常不捨,這段時間腦海仍不時浮現演唱會的畫面,她說:「不過當晚都有開心嘅時刻,因為終於可以飲汽水,到第二日,因為爸爸媽媽同細妹要走,陪完佢哋飲茶送佢哋離開,我就返屋企執屋,之後打邊爐,因為做show,我會避免食濃味同刺激嘅食物。另外,嗰晚有歌迷提議我搞busking,以前13、4歲都試過兩次喺尖沙咀碼頭busking,嗰陣心情好緊張,因為未試過咁多人圍住聽我唱歌,而家都好想再試吓去海旁busking嘅感覺,希望大家可以嚟支持,不過未知幾時會搞。」
提到演唱會跳唱環節外界一致讚好,Gigi也收到了大家的意見,並預告正籌備一首跳唱歌,滿足樂迷的同時,也是對自己的一個挑戰。「已經揀咗歌,但未開始錄音,因為仲研究緊點樣可以再做好啲,首歌你會幻想到有一個人、戴住頂帽喺度噠手指好有型,希望首歌可以做到我哋想要嘅效果,或者俾大家見到另一種風格嘅Gigi。」
上周六除了是後援會的慈善活動,也是Gigi推出的大日子。為響應香港唱片店日,Gigi的第一首派台歌《真話的清高》被印製成7寸黑膠唱片發售,由於是限量發行,多區的唱片店外出現通宵排隊等唱片店開門的人龍,據知因為每間店舖入貨量有限,在捐血日當天便有歌迷說自己「排第三個都買唔到」,甚至有歌迷在買賣網站出價9,000元,求好心人割愛轉讓唱片給他,「我知道外間銷情都好緊張,有歌迷凌晨四點已經開始排隊,知道呢個消息感動到起雞皮,好多謝大家嘅支持,自己都唔知有冇辦法可以留到隻碟送畀屋企人,如果真係冇晒貨,我會將我自己手上呢隻碟,送畀佢哋。」
多區唱片店排隊情況:
不單只買碟支持,後援會更於港、九兩大旺區,買下LED廣告屏幕,播放Gigi的全新主打歌《還有一艘救生艙》,地點分別是銅鑼灣港鐵站F1出口,以及尖沙咀加拿分道及金馬倫道交界大廈外牆,而Gigi出席完捐血活動後,親自去到尖沙咀拍照打卡,感謝粉絲對她的支持。